

[image: cover]







Esipuhe


Arvoisa lukija!


Tämä on järjestyksessään jo kolmas ”Pultti ja Pöltsi” -kirjani. Toisin kuin edelliset teokseni, tämä kirja ei ole syntynyt yhden valtaisan inspiraation vallassa. Ei, tämän kirjan takia olen joutunut vaivaamaan molempia aivosolujani. Olen jopa syyllistynyt sellaiseen tapojeni vastaiseen toimintaan, että olen kaavaillut kirjan juonta etukäteen. Olen miettinyt sitä tekosyyksi asti. Tekosyyksi sille, etten ole saanut kirjoitettua aikaisemmin.


Tässä tämä nyt kuitenkin on. Halusitte tai ette.


Tapahtumat sijoittuvat edelleen Humpulan kaupunkiin, halusitte tai ette. Elämänmeno Humpulassa on yleensä rauhallista, mutta yltyy tässä kirjassa epätavallisen värikkäisiin, jopa väkivaltaisiin mittoihin.


Suosittelen lukemaan myös kaksi edellistä kirjaani ”Pultti ja Pöltsi lukitun oven takana” ja ”Pultti ja Pöltsi Humpukan perunamuusi”, koska tämä kirja on siinä mielessä jatkumoa noille kirjoille, että henkilöt ja paikat ovat osittain samoja, ja edellisissä kirjoissa esiteltyjä henkilöitä ja paikkoja ei tässä kirjassa enää esitellä uudelleen, vaan oletetaan lukijan olevan perillä Humpulan kaupungista ja siellä vaikuttavista ihmisistä. Kerrottakoon myös lukijalle tiedoksi, että tämä tarina on saanut innoituksensa ”P.Sidorow”-merkkisestä vanhasta ompelukoneesta, jollaisen omistan, ja joka on tämän kirjan kansikuvana. P.Sidorowin Suomalainen Kalustokauppa on toiminut Helsingin keskustassa aikavälillä 1897-1930, ja Helsingin kaupunginmuseon tiedon mukaan tuonut maahan ja myynyt näitä nimellään varustettuja ompelukoneita 1910-1919. Ei liene tarkkaan tiedossa, kuinka harvinainen kapine se nykyisin on.


Nousiaisissa 14.04.2024


Risto Rantanen










1. Kumiantura vingahtaa


Tämän kulkuvälineen kumiantura oli jauhanut Humpulan katujen epätasaisia asfalttipintoja sileämmiksi jo monta vuotta. Ajan hammas oli sitä jo väkevällä otteellaan jäytänyt, eikä se enää ollut uuden veroisessa kunnossa. Kumipyörien päällä ehtoisaa aikaansa viettävän ajoneuvon uutuuden kiilto oli jo vuosia sitten varissut pois. Pellit eivät enää kiiltäneet uutuuttaan. Maalipinta oli haalistunut ja kyljet olivat jo vähän kuhmuiset. Tai paljonkin kuhmuiset, antaen katsojalleen etäisen mielikuvan kaikista niistä kiireellisistä – jopa jännittävistäkin – toimituksista, joihin ajoneuvo oli elämänsä aikana saanut osallistua. Ruostettakin vähän näkyi siellä täällä, ja jos tarkemmin olisi päässyt tutkimaan, sitä olisi auton korin koteloissa ja peltisaumoissa piileskellyt enemmänkin. Mutta tämän ajoneuvon syvimpiä sopukoita ei kukaan, ei edes paikallinen katsastusherra, uskaltanut lähemmin tutkia. Ajoneuvo oli yksilö, jota Humpulan kokoisen kaupungin katukuvassa ei mitenkään voinut sekoittaa mihinkään toiseen. Ei siinäkään tapauksessa, jos toinen samanlainen olisi kaupungissa ollut. Mutta samanlaisia ei ollut.


Auto seisoi parkissa vakiopaikallaan torin reunalla. Siinä se oli aina totuttu näkemään, osana Humpulan vähäväkistä torimiljöötä. Ei sitä kukaan halunnut siitä muualle häätää, vaikka auton omistavan tahon takapihalla olisi ollut tarjolla parkkipaikat talon asukkaille ja liikehuoneistojen haltijoille.


Ehkä talossa ajateltiin, että edes yksi parkkiruutu pihalla on parempi säästää lasten leikkejä varten. Siitäkin huolimatta, että ainoana virikkeitä antavana ominaisuutena piha tarjosi vain nämä asfalttiin valkoisella maalilla rajatut parkkiruudut ja niitä täyttävät autot. Ajatus voitiin tosin kyseenalaistaa sillä verukkeella, että yhtäkään lasta ei talossa asunut. Lapsiperheet olivat siirtyneet ydinkeskustan ulkopuolelle, siis parin korttelin päähän. Pienellä kaupungilla oli myös etunsa. Etäisyydet olivat lyhyet.


Tämä kyseisen ajoneuvon ympärillä vallitseva lintukotomaisen rauhallinen idylli oli juuri järkkymässä. Ajoneuvon joutilaisuus oli vakavasti uhattuna.


Molemmilta sivuilta autoa lähestyi pari määrätietoisia askeleita. Askeleiden kopina asfalttia vasten pysähtyi auton vierelle. Molemmat etuovet tempaistiin auki tottuneen varmalla ja ripeällä otteella. Ovet eivät olleet lukossa. Niiden lukitseminen olisi ollut tarpeetonta. Tätä autoa ei Humpulassa kukaan uskaltanut varastaa. Jokainen kaupunkilainen ymmärsi, että tähän autoon kajoaminen olisi tuskallisen itsemurhan veroinen teko, ja sellaisen kohtalon, jos se jollakin harkinnassa olisi, voisi tehdä lukuisilla huomattavasti kivuttomammilla tavoilla.


Ainoa, mikä lähtöprosessissa jaksoi osoittaa vastahakoisuutta, oli auton starttimoottori. Se äännähteli ja rutisi hieman vastahakoisesti, kunnes suostui pyörittämään moottoria sen verran, että auto käynnistyi. Käynnistymisensä auto kuulutti ympäristöön äänekkäällä pakoputken prötinällä ja muhevalla pakokaasupilvellä. Renkaat vinkaisivat lisäten asfalttiin muiden äkkilähdöstä kielivien jälkien seuraksi yhden lisää, kun auto lähti kuljettamaan kahta päättäväisen oloista henkilöä kohti määränpäätä.


Toisaalla oli samaan aikaan meneillään eräänlainen juoksukilpailu. Kyseessä ei ollut normaali aamuhölkkä, vaan panoksena kilvassa on juoksijan henkiriepu. Eikä vauhdin puolestakaan voitu puhua hölkkäämisestä, vaan pikemminkin parin kilometrin mittaisesta pikajuoksusta, jossa ratamailin maailmanennätys olisi ollut kevyttä tavaraa, jos aikaa olisi mitattu. Rikollisagentit tappavia luoteja syöksevine käsiaseineen roikkuivat aivan pakoon pinkojan kintereillä. Tilanne vaikutti jo kovinkin tukalalta. Mutta sattuma tuli apuun. Sarjakuvalehden sankari ehti täpärästi pelastua hyppäämällä sokkona kadulla olleeseen avoimeen viemärikaivoon. Tämäkin teko vaikutti vaaralliselta, mutta se tarjosi edes pienen henkiin jäämisen mahdollisuuden. Musta aukko imaisi hengästyneen sankarin syvyyksiinsä, eikä tämä voinut aavistaa, minne päätyisi. Onneksi pian kuitenkin osoittautui, ettei musta viemäri ollutkaan viemäri, vaan maanalaisen junatunnelin tuuletuskanava. Likaisen viemäriveden sijasta sankarimme putosikin kissamaisen pehmeästi alitse rymistelevän metrojunan katolle, joka kiidätti hänet jonnekin kauas pois takaa-ajavien pyssyjään paukuttelevien roistojen tavoittamattomiin. Vaara oli vähäksi aikaa ohi.


Pultti nosti silmänsä sarjakuvalehdestä ja katsahti ikkunasta ulos kadulle. Miksi minulle ei koskaan tapahdu mitään noin jännittävää, hän tuumaili. Tai miksi ei ylipäätään tapahdu mitään? Toisaalta, omaa mielikuvituksettomuuttahan sekin oli. Kadulla nimittäin näkyi viemärin kansi. Eipä ollut koskaan tullut mieleen avata kantta ja hypätä jalat edellä sokkona alas viemäriin. Ainakin siinä suhteessa sarjakuvalehti vetäisi pidemmän korren, että Humpulassa alapuolella taatusti odottaisi viemäri. Metrojunia ei Pultin tietojen mukaan täällä kulkenut.


Äkkiä Pultin tylsistyneet aistit terästäytyivät. Hän mietti, oliko vain sarjakuvalukemiston aikaansaamaa mielikuvituksen tuotetta, että ulkoa kuului metrojunan rymistelyä muistuttava ääni. Ei sittenkään junan, vaan se olikin auton ääni. Se ei kaupungissa tietenkään ole kovin poikkeuksellista, mutta Pultti tunnisti äänen. Se oli nimenomaan erään tietyn auton ääni. Kaupunkilaispojan kokemuksellaan Pultti tiesi, miltä etäisyydeltä tuo ääni jaksoi kantautua taloon sisälle. Nyt ääni kuului selvästi, joten auto ei ollut kaukana. Ja se läheni. Pultti katsoi huoneessa ympärilleen. Hän ei tiennyt, pitäisikö tulossa olevaan autoon jotenkin varautua. Pitäisikö piiloutua varmuuden vuoksi sängyn alle? Vai kannattaisiko nyt juuri hypätä viemäriin? Ei sittenkään. Se oli myöhäistä. Renkaat ja jarrut vinkaisivat kilpaa kadunkulmassa, ja auto kääntyi Pultin kotikadulle.


Työtehtävänsä vastahakoisuutta protestoiden jarrut kiljahtivat uudestaan auton seisahtuessa. Sen liike-energia uupui täsmälleen Pultin kotitalon kohdalle. Ja samalla myös Pöltsin kotitalon kohdalle, joka asui vastapäätä. Pultti jähmettyi ikkunan ääreen, mutta siirtyi sen verran kauemmas, ettei häntä ollut ulkopuolelta helppo havaita. Auto herätti pelonsekaista kunnioitusta, sillä Pultti tunsi sen ennestään. Hän oli kerran jopa ollut sen kyydissä. Eikä se ollut millään mittapuulla arvosteltuna ollut miellyttävä kokemus.


Auton etuovet avautuivat yhtaikaa. Autosta kuoriutui ulos kaksi herrasmiestä, joista näkövammainenkin ohikulkija olisi heti nähnyt, kuinka huoliteltu ulkonäkö on pelkkää harhaanjohtavaa rekvisiittaa. Vaaran uhma väreili kadulla, kunnes – edelleen täysin samanaikaisesti – toinen miehistä lähti kohti Pultin, ja toinen vastakkaiseen suuntaan kohti Pöltsin taloa. Pultti otti vielä yhden askeleen poispäin ikkunasta ja harkitsi piiloutumista eteisessä hyrisevään pakastimeen. Herrojen kaksisuuntainen matka kuitenkin pysähtyi toisen askeleen jälkeen. Molemmat pyörähtivät ympäri, edelleen täysin samanaikaisesti, ja seurasi lyhyt, mutta kiivaan näköinen sananvaihto, jota Pultti ei kuitenkaan voinut kuulla. Sananvaihdon jälkeen miehet saavuttivat yhteisymmärryksen, ja suuntasivat molemmat kohti Pöltsin taloa.


Pultti muisti taas hengittää, otti askeleen lähemmäs ikkunaa, terästi katsettaan, ja unohti pakastimen.


Auto jäi yksin seisomaan kadulle haittaamaan näkyvyyttä. Sen etuovessa oli edustamansa organisaation mainostarra, yhtä lailla kulunut kuin auto muutenkin.


Samaan aikaan pahaa aavistamaton Pöltsi silmäili keittiön pöydän ääressä Humpulan Sanomia. Tyhjästä tekaistun tuntuiset uutiset lipuivat Pöltsin silmien ohi herättämättä mitään mielenkiintoa. Kaupungin puistonpenkkien maalaus keltaisiksi, tai päiväkotilasten vatsatauti, tai jonkun paikallisen yrityksen taloudelliset haasteet eivät herättäneet minkäänlaista mielenkiintoa. Humpulan Puutarhurit (HUPU) yritti puuhata kaupunkiin omaksi ilokseen ja turistien houkuttimeksi eläintarhaa. Humpuvedellä oli kalastajan katiskaan uinut merilohi. Kaupungin ränsistyneimpään osaan kaavailtiin kansalaisten toimintakeskusta. Läheisellä suolla oli nähty vesilintuja. Hyvä ettei krokotiileja. Paljon löytyi näinkin pienestä kaupungista uutisoitavaa, enemmän tai vähemmän tärkeää asiaa.


Ovikellon pimputus katkaisi lehden lukemisen kesken uutista, jonka mukaan peuran lihasta oli kehitetty uudenlainen makkara, joka soveltui sekä ihmisten että eläinten terveysvaikutteiseksi ruuaksi tappamatta suuremmassa määrin kumpiakaan. Pöltsi viritteli kuulonsa ääriherkkyyteen toivoen jonkun muun vaivautuvan ovelle, vaikka tiesi, ettei muita ollut kotona. Ei siksi, että lehti ja sen uutiset olisivat olleet kovin kiinnostavia, vaan siksi, että Pöltsi ei tuntenut oloaan kovin toimeliaaksi, hän huokaisi vastahakoisesti, työnsi sanomalehden syrjään, ja laahusti avaamaan oven. Hän arveli, että ovella saattaisi olla Pultti, joka tylsistyneenä kaipaa seuraa. Tai parhaassa tapauksessa Pultilla saattaisi olla jokin päivän tekemisiin liittyvä mukava ajatus.


Avattuaan oven Pöltsi hätkähti ja kavahti askeleen taaksepäin.


Ovella seisoi vartiointiliike Nokonen & Tirsan pelonsekaisia tunteita herättävistä henkilöistä Niko Nokonen. Hänen nariseva yhtiökumppaninsa Unto Tirsa seisoi taaempana hänen selkänsä takana. Niko Nokonen näytti kummalliselta. Hänen ilmeensä ei ollut tavanomaisen valpas ja uhkaava, vaan pikemminkin epätoivoinen ja anova. Nokosen silmäkulma näytti kostuneen. Hän pälyili hermostuneesti ympärilleen ja yritti kurkistaa sisään taloon saadakseen selville, onko muita ihmisiä kotona. Hän ei ilmeisesti halunnut ylimääräisä kuulijoita. Parin sekunnin jälkeen hän päätyi oikeaan johtopäätökseen, että ylimääräisiä kuulijoita ei ollut lähettyvillä.


- Auttakaa meitä! parahti Nokonen Pöltsille.










2. Etsiväkaverusten apua tarvitaan jälleen


Pultti katsoi herkeämättä ikkunastaan edessä tapahtuvaa näytelmää. Hän näki, kuinka Pöltsi avasi ovensa Nokoselle. Mitä tapahtuisi seuraavaksi? Ottaisiko Nokonen Pöltsin rautaiseen otteeseensa ja raahaisi jonnekin pois? Mutta miksi? Mitä sellaista Pöltsi olisi voinut tehdä, joka olisi johdattanut vartiointiliikkeen gorillat hänen ovelleen? Ja miksi Nokonen ja Tirsa olivat ensin lähteneet eri taloja kohti? Eivätkö he tienneet, missä Pöltsi asui?


Kysymyksiä pulpahti ilmoille paljon. Mutta vastauksia ei pulpahdellut. Mitään silmin nähden pahempaa ei kuitenkaan alkanut tapahtua. Nokonen ei hyökännyt Pöltsin kimppuun, eikä lähtenyt retuuttamaan häntä mukanaan. Tappelua ei syntynyt. Ammuskelua ei kuulunut. Tunnelma kadun toisella puolella vaikutti pysyvän rauhallisena. Aivosopukoista pulppuavien kysymysten kirjo karkotti Pultin päästä viimeisenkin pelon rippeen, joten hän päätti hankkiutua kadun toiselle puolelle ottamaan selvää, mistä tällä kertaa mahtoi olla kysymys. Eihän käynyt laatuun, että vain puolet etsiväkaveruksista saa osansa mielenkiintoisista asioista. Sillä mielenkiintoisesta asiasta oli väistämättä kysymys siinä tapauksessa, kun paikallisen vartiointitoimiston henkilöstö saapuu heidän juttusilleen. Ja mikä tärkeintä, etsiväkaverukset pitävät yhtä. Kaveria ei koskaan jätetä pulaan.


Kadun toisella puolella Pöltsi nielaisi ja yritti näyttää normaalilta.


- Älä pelästy, rauhoitteli Nokonen, - Me tulimme pyytämään apuanne. Ihan oikeasti. Me olemme vähän pulassa.


- Okei? ihmetteli Pöltsi. Hän mietti hetken, miten tähän odottamattomaan avunpyyntöön suhtautuisi. Yksi asia oli selvää. Hän ei halunnut vartiointiliikkeen herroja sisälle kotiinsa. – Tuota, sopiiko että jutellaan siellä pihan puolella?


Samaan aikaan Pöltsi huomasi, kuinka Pultti pullahti ulos kotitalonsa ovesta ja kiiruhti kadun yli paikalle. Myös Nokonen kuuli Pultin askeleet ja katsahti olkansa yli selvittääkseen itselleen, kuka tunkeutui paikalle Tirsan selustavartioinnin läpi. Noteerattuaan Pultin persoonan Nokonen liikautti leukaansa millin verran Pultin läsnäolon hyväksymisen merkiksi. Hänellä ja Tirsalla ei tuntunut olevan mitään sitä vastaan, että Pulttikin liittyi kuulijakuntaan.


- Sopiihan se, nyökkäsi Nokonen. – Ja hyvä kun sinäkin tulit Pultti, sehän se nimesi oli? Oikeastaan halusimmekin puhua teille molemmille.


Myös Tirsa hivuttautui sen verran lähemmäs, että hänetkin voitiin tulkita kuuluvan osaksi keskustelijaryhmää. Kun kaikki tuntuivat asettautuneen paikoilleen, Pöltsi kysyi:


- Vähän nyt kiinnostaisi tietää, mistä tässä oikein on kysymys?


Nokonen vilkaisi vielä pikaisesti ympärilleen varmistaakseen, ettei lähellä ole asiattomia kuulijoita. Pöltsi arveli sen olevan eräänlainen ammatin mukanaan tuoma manööveri. Pöltsi ehti jo tuumailla, millaista mahtaa olla elämä, kun joka kerran suunsa avatessaan – vaikka vain haukotellakseen - täytyy ensin päästä selvyyteen havainnointietäisyydellä piilevistä lajitovereista. Kun ketään ei näkynyt, Nokonen alkoi hitaasti avautua.


- Meillä on alkanut mennä huonosti.


Siis todella hitaasti. Pöltsi odotti jatkoa ja katsoi Nokoseen kysyvästi.


- Jassoo?


- Taloudellisesti siis, tarkoitan.


- No mutta sepä haus… ikävää, totesi Pöltsi ja yritti samaistua Nokosen murheeseen. – Valitettavasti vaan me emme osaa antaa teille yritystaloudellisia neuvoja. Tai rahaa. Yritättekö myydä firmaanne meille?


- Emme. Syy on siinä, että meiltä katoaa asiakkaita.


- Ahaa, nyökytteli Pöltsi. – Myönnettäköön, että ominta mukavuusaluettamme on nimenomaan kadonneiden tavaroiden etsiminen, mutta omaa toimenkuvaamme laajentaaksemme täytyy linjata, että myös ihmisten tai firmojen katoamisten selvittely lähentelee jo osaamisaluettamme.


- En tarkoita katoavia ihmisiä, vaan nimenomaan firmoja ja yrityksiä, täsmensi Nokonen.


- Ahaa, vai niin, myönteli Pöltsi ymmärrettyään asian sisällön. - Mutta firmojen katoamiselle emme oikein osaa tehdä mitään. Miten ne katoavat?


- Ne katoavat meidän asiakaspiiristämme siten, että ne irtisanovat sopimuksensa meidän kanssa.


- Niinkö ne tekevät? Onko siinä jotakin hämärää tai laitonta? uteli Pöltsi.


- Ei, en ole puhunut laittomuuksista, vastasi Nokonen. – En vielä. Joskaan en sulje sitä mahdollisuutta poiskaan. Mutta kuten tiedätte, me emme ole poliiseja, emmekä voi sellaisiksi ryhtyä.


- Oletteko sitten olleet yhteydessä poliisiin? heitti Pultti välikysymyksen.


- Emme tietenkään, kivahti Nokonen. – Miten voisimme? Ei meillä ole mitään näyttöä rikoksesta. Siksi me tulimme teidän luoksenne.


Seurasi hetken hiljaisuus. alkoi vaikuttaa siltä, että Nokonen ei ollut kovin halukas kertomaan kaikkia yksityiskohtia. Niinpä Pöltsi kysyi edelleen:


- Haluatte siis saada meidän avulla todisteita rikoksista?


- No tavallaan osittain ehkä kyllä.


- Kuulostatte kovin varmalta. Onko teillä mitään tietoa siitä, minne teidän asiakkaanne katoavat. Lopettavat vain sopimuksen ja jäävät ilman vartiointia?


- On meillä käsitys, vastasi Nokonen.


- Niin?


- Mutta tämä on vain oletus, ja useinhan olettamukset ovat erehdysten lähtökohta. Mutta jonkinlainen tosiasia lienee, että meille on tullut kilpailija, puuskahti Nokonen.


- Ja se vie meidän asiakkaat! töräytti jo Tirsakin jatkoksi.


Pöltsi katsoi Pulttiin. Pultti katsoi takaisin. Kumpikaan ei oikein tiennyt, miten tähän uutiseen suhtautuisi. Lopulta Pultti otti kantaa asiaan:


- Myöskään yritysten välinen kilpailu ei oikein kuulu meille. Ymmärtääkseni sellainen on tavallista yritysmaailmassa.


Nokonen rykäisi.


- Me emme tiedä, ovatko meiltä lähteneet asiakkaat tehneet sopimuksia kilpailijan kanssa, mutta oletamme, että ainakin jotkut ovat. Lisäksi meillä on pieni epäily, että tämä kilpailija käyttää asiakkaiden hankinnassaan kyseenalaisia keinoja.


Etsiväkaverukset vaihtoivat jälleen katseita. Kiinnostuksen pilkahdus syttyi jo molempien silmiin.


- Millaisia sitten ovat nämä teidän kyseenalaisiksi katsomanne keinot? tiedusteli Pöltsi. – Uhkailuja? Lahjontaa? Kiristystä?


- No, jatkoi Nokonen. – Mehän olemme vartiointiliike, ja toimintamme perustuu siihen, että hälytyksiin reagoinnin lisäksi käymme vartiointikierroksellamme asiakasyritystemme kiinteistöissä päivittäin tarkistamassa, että kaikki on rauhallista. Emme tietenkään pysty vartioimaan paikalla jatkuvasti. Suoritamme vartiointia kuitenkin ilman sidottua aikataulua, eli kukaan ei voi tietää, milloin tulemme vartiointikäynnille. Silloin kukaan ei osaa arvata milloin saatamme tulla.


- Kuulostaa tähän asti järkevältä, myönteli Pultti.


- Paitsi, puuttui puheeseen Tirsa. – Paitsi jos joku kyttää paikalla, ja iskee pian sen jälkeen, kun olemme lähteneet. Silloin hän osaa olettaa, ettemme tule heti takaisin.


- No selvä, sanoi Pultti. – Kyttääminen kuulostaa jo hämärältä puuhalta, mutta ei se vielä laitonta ole. Ja oletteko joskus kokeillut mennä samaan kohteeseen heti uudestaan?


Nokonen käännähti ja katsoi Pulttiin. Hän alkoi olla jo enemmän oma itsensä. Katse kertoi Pultille selkeän ”etkö sinä vähä-älyinen nyt ymmärrä” –sisältöisen viestin. Pultti siirtyi puoli askelta ja antoi Nokosen jatkaa.


- On sitäkin kokeiltu. Nyt on käynyt niin, että meidän asiakkainamme olleissa yrityksissä on sattunut kaikenlaista ikävää. Yleensä on tapahtunut jotakin, rikkoutumisia, muita ”vahinkoja”, ikään kuin kiusantekoa, mutta nämä rikkoutuneet tai vahingoittuneet asiat tai välineet ovat olleet omistajalleen jollakin tavalla tärkeitä. Emme ainakaan tiedä enemmästä. Sitten he ovat ottaneet yhteyttä meihin, ja sanoneet ettei meistä ole mihinkään, koska vartioinnistamme huolimatta tapahtuu kaikenlaista. Oletamme, että pian tällaisen tapahtuman jälkeen on kilpailevan vartiointiliikkeen markkinoija tullut vierailulle. Ikään kuin sattumoisin juuri silloin. Hän on kenties onnistunut vakuuttamaan, että heidän vartioimaansa liikkeeseen tai yritykseen ei murtauduta. Saattavat lisäksi tarjota jotakin, mitä me emme tarjoa, mutta en tiedä mitä se voisi olla. Seuraukset ovat joka tapauksessa olleet kannaltamme ikäviä.


Pultti ja Pöltsi nyökkäsivät. Pultti katsoi viisaammaksi pysyä vaiti, mutta Pöltsi jatkoi:


- Nyt tämä kuvio alkaa seljetä meillekin. Te siis epäilette, että kilpailija ikään kuin järjestelee asioita ja petaa itselleen otollisen markkinatilanteen.


- Aivan, sanoi Nokonen hänelle harvinaisen hiljaisella äänellä.


- Mutta eikö teidän asiakkaillanne ole yritystiloissaan minkäänlaisia hälytyslaitteita? ihmetteli Pöltsi.


- Joillakin on, joillakin ei ole, vastasi Nokonen. – Joillakin on koira. Joillakin on pirisevä hälytyskello tai sireeni, joka soi vain yrityksen tiloissa, tarkoituksena pelottaa murtautuja pois, mutta sellainen ei hälytä ketään paikalle. Emme voi pakottaa ketään hankkimaan kunnollisia hälytyslaitteita, mutta emme voi myöskään luvata, että tulisimme paikalle ennen seuraavaa normikierrostamme, jos emme saa hälytystä.


- Ettepä tietenkään. Eikö kenelläkään ole valvontakameroita?


- Me olemme toimittaneet valvontakameran virkaa, vastasi Tirsa. – Ne, joilla on kamerat, tai muuten mielestään hyvät hälytyslaitteet, luottavat niihin, eivätkä pidä vartiointia ollenkaan välttämättömänä.


- Eikö mieleenne ole tullut, että kilpailija voi yksinkertaisesti vain tarjota palvelujaan halvemmalla? kysäisi Pultti.


- Varmaan niin tekevätkin, vastasi Nokonen. – Heillä ei ole toimistoa eikä juurikaan kiinteitä kuluja. Kuulemma vain kaksi henkilöä ja auto.


- Tiedättekö kilpailijanne nimen? Tai jotakin yhteystietoja? kysyi Pöltsi.


- Emme, sanoi Nokonen. – Se on kyllä vähän omituista. He ovat onnistuneet pysyttelemään salassa. Eivät mainosta itseään missään, eikä heillä ole osoitetta. Tietysti sen saisi selville kysymällä jostakin yrityksestä, joka heidän kanssaan on tehnyt sopimuksen, mutta ylpeytemme ei ole antanut periksi mennä kysymään.


Pöltsi tunsi keskustelun tulleen tässä vaiheessa kulminaatiopisteeseensä, ja esitti oleellisimman kysymyksen:


- No mitä tarkkaan ottaen haluatte meidän tekevän?


Nokonen meni hämilleen ja näytti hetken siltä, kuin ei olisi tullut ajatelleeksi tätä asiaa lainkaan etukäteen. Hetken mietinnän jälkeen hän tuumaili:


- Ainakin ensi alkuun voitte vakoilla niitä firmoja, jotka meillä vielä on asiakkaina. Eikä olisi pahitteeksi, jos käytte vähän juttelemassa niissäkin, jotka jo menetimme. Jos vaikka myöhemmin saisimme edes osan niistä takaisin.


- Ja sitten on se tilitoimisto, parahti Tirsa.


- Älä sekoita sitä tähän, kivahti Nokonen välittömästi takaisin. – Se on eri juttu.


- Mikä tilitoimisto? kysyi Pöltsi kuitenkin.


Nokonen huokaisi ja mietti tovin.


- No, meidän kirjanpitomme hoitaa tilitoimisto Summa & Mutikka. Kuten kaikkien tämän kaupungin muidenkin yritysten kirjanpidon, koska se on kaupungin ainoa tilitoimisto. Heidän toimintansa vähän epäilyttää, koska joka ainoa vuosi he saavat tulot ja menot epätasapainoon siten, että meille mätkähtää lisäveroja.


- Se on tietenkin epämukavaa, myönsi Pultti.


- Mutta me emme vartioi heitä, joten antaa sen asian olla, sanoi Nokonen.


Etsiväkaverukset nyökkäsivät ja päättivat olla kyselemättä tilitoimistosta sen enempää. Pöltsi vilkaisi Pulttia, joka näytti jo innokkaana kuopivan lähtökuopissaan päästäkseen asian kimppuun.


- No mutta, pohdiskeli Pöltsi. – Minä luulen, että voisimme ainakin yrittää auttaa teitä. Ehkä meidän kannattaisi jäädä teidän vartiointikohteen lähelle väijyyn sen jälkeen, kun te olette ensin käyneet paikalla.


Pieni hymyn häivähdys nousi Nokosen suupieleen. Silmäkulmastaan hän vilkaisi salaa Tirsaan, joka ummisti silmänsä sekunniksi tavalla, joka alan piireissä voitiin tulkita nyökkäyksen merkiksi. Pöltsi aisti ilmapiirin sulaneen kuin lumi juhannuskokossa, ja päätti lisätä panoksia:


- Mutta yhdellä ehdolla kuitenkin.


Pultti kohotti kulmakarvojaan. Mitä Pöltsi mahtoi nyt keksiä? Nokonen hukkasi hymynsä kuin sätkyn saaneena, eikä miettinyt yhtään, vaan vastaus tuli välittömästi:


- Kerro ehtosi.


Pöltsi yritti ottaa vakavan ilmeen.


- Emme halua rahaa, mainetta, kunniaa, emmekä myöskään ylimääräisiä hankaluuksia. Me Pultin kanssa haluamme pelkästään, että tästä eteenpäin ollaan kavereita. Haluamme, että tehdään hyvässä hengessä yhteistyötä jatkossa puolin ja toisin. Riippumatta kulloisestakin asiasta. Ja siitä huolimatta, onnistummeko lopulta auttamaan teitä tässä asiassa.


Ensimmäistä kertaa tämän keskustelun aikana Nokonen kääntyi katsomaan kohti Tirsaa, joka tällä kertaa näkyvästi nytkäytti päätään hyväksynnän merkiksi. Myös Pöltsi katsoi Pulttiin, joka nosti peukalonsa.


- Laillisuuden rajoissa tietenkin. Olette tästä lähien aina tervetulleita toimistoomme, asiasta riippumatta, vastasi Nokonen. – Hankimme sinne teitä varten vierastuolit. Jo tänään.


Pöltsi tulkitsi tämän siten, että ehto oli hyväksytty.


- Haluamme seuraavaksi listat jäljellä olevista ja menetetyistä asiakkaistanne. Ja tietoa parin seuraavan päivän aikataulustanne. Nämä nyt ensin alkuun.


- Onko kynää ja paperia?


Pöltsi nouti sisältä vihkon ja lyijykynän, ja ojensi ne Nokoselle, joka raapusti vihkoon joukon merkintöjä, kunnes ojensi vihkon takaisin Pöltsille.


- Palaverimme lienee päättynyt, Nokonen totesi. – Kiitämme avustanne etukäteen.


- No no, älkääpä vielä kiitelkö, kainosteli Pöltsi, mutta vartiointiliikkeen herrasmiehet olivat jo käännähtäneet kannoiltaan ja marssivat määrätietoisin askelin kohti ajoneuvoaan.


Pakoputken prötinä kaikui hetken talojen seinistä. Merkiksi vierailusta jäi muheva pakokaasupilvi, jonka tuuli puhalsi tiehensä. Vartiointiliike Nokonen & Tirsa oli poistunut paikalta.

